กฎกระทรวง ฉบับที่ 24 (พ.ศ. 2542) ออกตามความในพระราชบัญญัติยาสูบ พ.ศ. 2509
กฎกระทรวง
ฉบับที่ ๒๔
(พ.ศ. ๒๕๔๒)
ออกตามความในพระราชบัญญัติยาสูบ
พ.ศ. ๒๕๐๙[๑]
 

อาศัยอำนาจตามความในมาตรา ๕ และมาตรา ๒๑ วรรคสอง แห่งพระราชบัญญัติยาสูบ
พ.ศ. ๒๕๐๙ รัฐมนตรีว่าการกระทรวงการคลังออกกฎกระทรวงไว้ ดังต่อไปนี้

ให้เพิ่มความต่อไปนี้เป็น (๕) และ (๖) ของข้อ ๕ แห่งกฎกระทรวง
ฉบับที่ ๑๗ (พ.ศ. ๒๕๓๔) ออกตามความในพระราชบัญญัติยาสูบ พ.ศ. ๒๕๐๙
(๕)
ในกรณีที่มีการออกข้อบัญญัติเก็บภาษีบำรุงองค์การบริหารส่วนจังหวัดจากสถานค้าปลีกยาสูบภายในเขตองค์การบริหารส่วนจังหวัดใด
ให้ผู้ได้รับใบอนุญาตขายยาสูบหรือนำยาสูบออกแสดงเพื่อขายประเภทขายโดยไม่จำกัดจำนวน
และประเภทขายครั้งละไม่เกิน ๒๐,๐๐๐ มวน ซึ่งตั้งสถานที่ขายยาสูบอยู่ในเขตดังกล่าว
ต้องแจ้งรายละเอียดการขายยาสูบแต่ละชนิดต่อสรรพสามิตอำเภอ ณ
สำนักงานสรรพสามิตอำเภอแห่งท้องที่ที่สถานที่ขายยาสูบนั้นอยู่ในความรับผิดชอบ
ตามแบบที่อธิบดีกำหนดภายในวันที่ยี่สิบของเดือนถัดจากเดือนที่ได้ขายยาสูบดังกล่าว
(๖)
ในกรณีที่มีการออกข้อบัญญัติเก็บภาษีบำรุงองค์การบริหารส่วนจังหวัดจากสถานค้าปลีกยาสูบภายในเขตองค์การบริหารส่วนจังหวัดใด
ให้ผู้ได้รับใบอนุญาตขายยาสูบหรือนำยาสูบออกแสดงเพื่อขายประเภทขายครั้งละไม่เกิน ๑,๐๐๐
มวน ซึ่งตั้งสถานที่ขายยาสูบอยู่ในเขตดังกล่าว
ต้องจัดทำบัญชีแสดงรายการปริมาณยาสูบที่ได้มาและจำหน่ายไปเป็นรายเดือน ตามแบบที่อธิบดีกำหนด
โดยต้องจัดทำบัญชีให้เสร็จภายในวันที่สามของเดือนถัดจากเดือนที่ได้รับยาสูบมา และให้เก็บรักษาไว้
ณ สถานที่ที่ระบุไว้ในใบอนุญาตไม่น้อยกว่าหนึ่งปี


ให้ไว้ ณ วันที่ ๓๑ พฤษภาคม พ.ศ. ๒๕๔๒
ธารินทร์ นิมมานเหมินท์
รัฐมนตรีว่าการกระทรวงการคลัง
หมายเหตุ :-
เหตุผลในการประกาศใช้กฎกระทรวงฉบับนี้ คือ เนื่องจากองค์การบริหารส่วนจังหวัดได้มอบให้กรมสรรพสามิตจัดเก็บภาษีบำรุงองค์การบริหารส่วนจังหวัดจากสถานค้าปลีกยาสูบแทนองค์การบริหารส่วนจังหวัด
ตามมาตรา ๗๑ วรรคหนึ่ง แห่งพระราชบัญญัติองค์การบริหารส่วนจังหวัด พ.ศ. ๒๕๔๐
ประกอบกับหลักเกณฑ์และวิธีการสำหรับการขออนุญาต การออกใบอนุญาตและเงื่อนไข
ว่าด้วยการรับยาสูบมาขาย การขายหรือการนำออกแสดงเพื่อขายตามที่ได้กำหนดไว้ในกฎกระทรวง
ฉบับที่ ๑๗ (พ.ศ. ๒๕๓๔) ออกตามความในพระราชบัญญัติยาสูบ พ.ศ. ๒๕๐๙
ยังไม่เอื้ออำนวยต่อการตรวจสอบการขายยาสูบของผู้ได้รับใบอนุญาตขายยาสูบหรือนำยาสูบออกแสดงเพื่อขายในแต่ละประเภทได้
สมควรเพิ่มเติมหลักเกณฑ์ วิธีการ และเงื่อนไขดังกล่าว เพื่อให้การควบคุมการขายยาสูบและการจัดเก็บภาษีบำรุงองค์การบริหารส่วนจังหวัดจากสถานค้าปลีกยาสูบแทนองค์การบริหารส่วนจังหวัดเป็นไปโดยมีประสิทธิภาพ จึงจำเป็นต้องออกกฎกระทรวงนี้













ศิรวัชร์/ปรับปรุง
๘ มกราคม ๒๕๖๒

[๑] ราชกิจจานุเบกษา
เล่ม ๑๑๖/ตอนที่ ๔๖ ก/หน้า ๓/๑๐ มิถุนายน ๒๕๔๒